Μαγειρίτσα με κοτόπουλο, μαρούλι, φρέσκα κρεμμυδάκια και άνηθο
Μια νόστιμη κοτόσουπα με μαρούλι, είναι αυτή η μαγειρίτσα, ιδανική για όσους δεν τρώνε συκωταριές, αλλά θέλουν να τηρήσουν το έθιμο.
1/2 κοτόπουλο, 600 -700 γρ., 1 κρεμμύδι ξερό, ολόκληρο, 1 καρότο, χοντροκομμένο, 1 κλωνάρι σέλερι, ο χυμός από 1/2 λεμόνι, αλάτι, 1 μεγάλο μαρούλι, λεπτοκομμένο, 15 φρέσκα κρεμμυδάκια, ψιλοκομμένα, 250 γρ. συκωτάκια κοτόπουλου, ψιλοκομμένα, 1/2 μάτσο άνηθος, ψιλοκομμένος, 2 κουτ. σούπας ρύζι Καρολίνα, αλάτι, φρεσκοτριμμένο πιπέρι, 2 αυγά, ο χυμός από 1-2 λεμόνια (ή όσο λεμόνι μάς αρέσει)
Σε μια κατσαρόλα με 1 ½ λίτρο αλατισμένο νερό που κοχλάζει βράζουμε το κοτόπουλο με το κρεμμύδι, το καρότο, το σέλερι και το λεμόνι για περίπου 40-45 λεπτά ή μέχρι να μαλακώσουν.Αφαιρούμε τα λαχανικά. Βγάζουμε το κοτόπουλο, το αφήνουμε λίγο να κρυώσει, το ξεψαχνίζουμε και το ψιλοκόβουμε. Στραγγίζουμε τον ζωμό και τον αδειάζουμε σε καθαρή κατσαρόλα.Προσθέτουμε τα συκωτάκια, το μαρούλι, τα κρεμμυδάκια, το ρύζι, τον άνηθο, αλάτι και πιπέρι και βράζουμε σε μέτρια φωτιά για 18-20 λεπτά, μέχρι να μαλακώσουν τα υλικά. Αποσύρουμε από τη φωτιά.Σε ένα μπολ χτυπάμε με το σύρμα τα αυγά μέχρι να αφρατέψουν. Ρίχνουμε σταδιακά τον λεμονοχυμό, συνεχίζοντας το χτύπημα μέχρι να ενσωματωθεί. Παίρνουμε δόσεις ζεστού ζωμού από την κατσαρόλα, αδειάζουμε στο αυγολέμονο και ανακατεύουμε μέχρι να ζεσταθεί καλά. Ρίχνουμε το αυγολέμονο στην κατσαρόλα και ανακατεύουμε απαλά, ώστε να πάει παντού και να ενσωματωθεί με τα υπόλοιπα υγρά. Αφήνουμε, την κοτόσουπα με μαρούλι, φρέσκα κρεμμυδάκια και άνηθο, 5 λεπτά να «σταθεί» και σερβίρουμε.
Αυγά,Κοτόπουλο,Μαρούλι,Πάσχα